贈方雲卿地理
作者：何夢桂
朝代：宋

paragraphs: 金仙頂門一隻眼，五眼通神識無限。
雲卿留得眼一隻，眼力最高人不識。
眼裏青囊一卷經，照破山川無遁形。
口談禍福句句驗，人謂先生真鬼靈。
自言好眼與人別，當年點得白龜睛上血。
龜存雙眼我雙眼，兩眼精明光電掣。
有時採珠撼龍宮，有時捋鬚探虎穴。
獨眼獨眼真地仙，一角靈犀妙莫傳。
誰知一眼二眼化千眼，笑殺時師空眼穿。